Twee van SA hardloop goud los in Diamantliga | Maroela Media
Akani Simbine, wenner in die 100 m-naelloop. (Foto: Reg Caldecott/ANA)
Daar was ŉ paar uitstekende vertonings op die byeenkoms waaraan 16 Olimpiese- en Wêreldkampioene deelgeneem het. Met die oog op die Wêreldkampioenskappe later vanjaar in Londen sal hierdie elite-byeenkomste die atlete op hulle tone hou en bydra dat hulle op die regte tyd piek.
Caster Semenya het die 800 m in 1:56.61 gewen met Margaret Wambui van Kenia in die tweede plek in 1:57.03. Die wêreldrekordhouer oor 1500 m, Genzebe Dibaba van Ethiopië, het aan haar eerste 800 m deelgeneem en vyfde geëindig. Haar tyd was 1:59.37.
Die atlete wat vir die100 m vir mans aangetree het, het groot name soos Asafa Powell, Justin Gatlin en André de Grasse ingesluit, maar Suid-Afrika se Akani Simbine het in 9.99 s eerste oor die wenstreep genael. Powell van Jamaika was tweede in 10.08 s.
Dit was Simbine se vierde tyd onder 10 s vanjaar.
Semenya en Simbine het elkeen agt ligapunte met hulle oorwinnings verdien.
LJ van Zyl was derde in die 400 m-hekkies. Sy tyd was 49.49 s en Cornel Fredericks het met sy 49.96 s ŉ vyfde plek behaal. Die wentyd van Abderrahman Samba van Katar was 48.44.
♦ Die spiesgooi was sekerlik die hoogtepunt van die aand. Thomas Röhler van Duitsland, die 2016 Olimpiese kampioen, het die spies ŉ allemintige 93.90 m gegooi – die tweede verste in die atletiekgeskiedenis. Net Jan Zelezny het al verder gegooi. Sy wêreldrekord staan sedert 1996 op 98.48 m.
Nog ŉ Duitser, Johannes Vetter, was Vrydag tweede met ŉ goeie afstand van 89.68 m.
Die volgende byeenkoms is op 13 Mei in Shanghai.
Om te dink die wereldrekord vir 100m staan op 9.58 sekondes, dink nie dit gaan gou verbeter word nie. Die wereldrekord vir spiesgooi gaan ook lank staan want die swaartepunt van die spiese is later aangepas.